Kansainvälinen tarjouskilpailu, joka koskee gradiometreillä saatavien gravimetristen tietojen ja ilmasta käsin magnetometrillä saatavien tietojen tallentamista useille asiakkaille Dinaarien alueella Kroatiassa

(2019/C 216/06)

1. JOHDANTO

Hiilivetyjen etsintää ja hyödyntämistä koskevan lain (Narodne Novine (NN; Kroatian tasavallan virallinen lehti) nro 52/18) 125 §:n mukaisesti Kroatian ympäristönsuojelu- ja energiaministeriö, jäljempänä ’ministeriö’, kehottaa kaikkia asiasta kiinnostuneita tekemään tarjouksia gradiometreillä saatavien gravimetristen tietojen ja ilmasta käsin magnetometrillä saatavien tietojen tallentamisesta niiden ehtojen mukaisesti, jotka esitetään tässä ilmoituksessa ja tarjouskilpailuasiakirjoissa, jotka on julkaistu ministeriön (mzoe.gov.hr) ja Kroatian hiilivetyviraston, jäljempänä ’virasto’, virallisilla kotisivuilla (www.azu.hr).

2. TARJOUSPYYNNÖN KOHDE

Tämä tarjouspyyntö koskee gradiometreillä saatavien gravimetristen tietojen ja ilmasta käsin magnetometrillä saatavien tietojen tallentamista (mukaan lukien tietojen kerääminen, käsittely ja tulkitseminen) useille asiakkaille etsintälohkoissa DI-13, DI-14, DI-15 ja DI-16 Dinaarien alueella Kroatiassa. Tarkoituksena on arvioida alueen hiilivetyvaroja (Dinaarien alueen kartta ja koordinaatit esitetään liitteessä 1) ilman ministeriölle tai virastolle aiheutuvia kustannuksia.

Ehdotetun tutkimusalueen laajuus on noin 15 800 km2.

Tällä hetkellä saatavilla olevat geologiset ja geofysikaaliset tiedot, mukaan lukien maantieteelliset tiedot ja laajemman alueen koordinaatit, ovat käytettävissä tallennuksen, lopullisen tietojenkäsittelyn ja tulkinnan suunnittelua varten. Virasto toimittaa nämä tiedot mahdollisen tarjoajan pyynnöstä sillä edellytyksellä, että luottamuksellisuussopimus on allekirjoitettu.

Ministeriön ja viraston edustajat tekevät tallentamista suunnitellessaan tiivistä yhteistyötä valitun yrityksen, jäljempänä ’yritys’, kanssa ja valitsevat tietojen tallennus- ja käsittelyparametrit sekä tulkitsevat/arvioivat kaikki saatavilla olevat tiedot. Ministeriöllä ja virastolla on oikeus valvoa hankkeen kaikkia vaiheita.

Valittu yritys tekee ministeriön kanssa sopimuksen, joka laaditaan toimitetun tarjouksen mukaisesti sekä tämän ilmoituksen, tarjouspyyntöasiakirjojen sekä hiilivetyjen etsintää ja hyödyntämistä koskevan lain säännöksiä ja vaatimuksia noudattaen.

Hiilivetyjen etsintää ja hyödyntämistä koskevan lain ja muun sovellettavan lainsäädännön säännöksiä sovelletaan tarjouskilpailuun, muihin tarjouskilpailuun liittyviin kysymyksiin sekä toimiin, jotka liittyvät gradiometreillä saatavien gravimetristen tietojen ja ilmasta käsin magnetometrillä saatavien tietojen tallentamiseen Kroatiassa.

3. HANKKEEN KUVAUS

Hankkeen tavoitteena on tallentaa, käsitellä ja tulkita gradiometrejä käyttämällä saatavia gravimetrisiä tietoja ja ilmasta käsin saatavia magnetometrisiä tietoja Kroatiassa Dinaarien alueella sijaitsevista tutkimuslohkoista DI-13, DI-14, DI-15 ja DI-16. Ehdotettu alue esitetään liitteessä 1. Se sijaitsee Kroatian eteläosassa, Bosnia ja Hertsegovinan ja Slovenian rajalla sekä Adrianmeren rannikolla. Dinaariset alpit kuuluvat Alppien ja Karpaattien orogeeniseen vyöhykkeeseen, ja ne koostuvat tektonisista yksiköistä, jotka ovat peräisin moniaineisilta alueilta Adrianmeren laatan (lounaassa) ja Euroopan (koillisessa) välistä.

Tällä alueella on enimmäkseen harvaan asuttua viljelymaata ja muutamia kaupunkeja. Korkeus merenpinnasta on yleensä 50–1 700 metriä.

Kerättävien gravimetristen ja magnetometristen tietojen tärkeimmät tavoitteet ovat seuraavat:

— sedimenttiyksiköiden sisäisten rakenteiden tunnistaminen ja eristäminen/rajaaminen

— tärkeimpien siirrossuuntien havaitseminen (”kulku-liukusiirrokset”)

— sedimenttisen kallioperän (tai peruskallion) määrittäminen, erityisesti sen syvyys ja rakenne

— alueella mahdollisesti sijaitsevien vulkaanisten yksiköiden määrittäminen, mukaan lukien sedimentin vulkaaniset kerrostumat ja kallioperän intrusiiviset kerrostumat.

4. TARJOUSTEN LAADINTA, SISÄLTÖ JA TOIMITTAMINEN

Tarjoaja vastaa kaikista tarjouksen laadintaan ja toimittamiseen liittyvistä kustannuksista. Tarjouskilpailun lopputuloksesta riippumatta ministeriö ei missään tapauksessa vastaa tarjoajille aiheutuvista kustannuksista.

Tarjouksen on täytettävä tarjouspyyntöasiakirjoissa esitetyt hallinnolliset, muodolliset, oikeudelliset ja tekniset vaatimukset.

Kieli

Tarjousmenettelyn virallinen kieli on kroaatti.

Tarjoajien on esitettävä tarjouksensa kroaatiksi taikka vieraalla kielellä, jolloin tarjouksen liitteenä on oltava sen virallinen kroaatinkielinen käännös. Molempien kieliversioiden on noudatettava tarjouksen laadintaa ja toimittamista koskevia sääntöjä sellaisina kuin ne on kuvattu näissä tarjouspyyntöohjeissa. Kaikkien asiakirjojen kroaatinkielisten käännösten on oltava auktorisoidun kääntäjän vahvistamia.

Tarjousten toimittaminen

Tarjoukset on toimitettava suljetussa kirjekuoressa tai pakkauksessa, ja siinä on oltava seuraavat tiedot:

a) tarjoajan nimi ja täydellinen osoite sekä

b) seuraava ilmaisu vastaanottajan osoitteen yläpuolella: ”PONUDA ZA PRIKUPLJANJE NOVIH GEOFIZIČKIH PODATAKA ZA VIŠE NAFTNO-RUDARSKIH SUBJEKATA – NE OTVARATI” (uusien geofysikaalisten tietojen keruuta koskeva tarjouskilpailu öljy- ja kaivosyhtiöille – ei saa avata) Tarjous lähetetään seuraavaan osoitteeseen: Agencija za ugljikovodike (Hydrocarbon Agency) Miramarska Cesta 24 10000 Zagreb Republic of Croatia

Tarjoukset on jätettävä viimeistään 90 (yhdeksänkymmentä) päivää sen jälkeen, kun ilmoitus on julkaistu Euroopan unionin virallisessa lehdessä.

Tarjouspyyntöasiakirjoissa on yksityiskohtaiset tiedot tarjousten toimittamisesta.

Tarjouksen voimassaoloaika

Tarjousten on oltava ehdottomia ja voimassa sadankahdeksankymmenen (180) päivän ajan tarjousten viimeisestä jättöpäivästä.

Tarjousmaksu

Tarjoajien on maksettava yhden tuhannen (1 000,00) euron suuruinen tarjousmaksu euroina (EUR) tai vastaava summa Kroatian kuniksi (HRK) muunnettuna käyttämällä maksun suorituspäivänä voimassa olevaa Kroatian keskuspankin keskikurssia. Tarjousmaksu suoritetaan seuraavalle vastaanottajalle: Republika Hrvatska – Ministarstvo financija, Katančićeva 5, 10000 Zagreb, IBAN HR1210010051863000160, malli HR65, viitenumero 9733–49649-OIB [tarjoajan tunnistenumero].

Tarjousvakuus

Tarjoajien on toimitettava tarjouksensa ohella viidenkymmenentuhannen (50 000,00) euron suuruinen tarjousvakuus. Tarjousvakuus lankeaa maksettavaksi, jos tarjoaja vetäytyy tarjouksestaan sen voimassaoloajan aikana, antaa vääriä tietoja, kieltäytyy allekirjoittamasta sopimusta tai ei toimita suoritustakuuta.

Tarjousvakuus on laadittava tarjouspyyntöasiakirjojen liitteen 3 mukaisesti.

Suoritustakuu on 10 prosenttia hankkeen kokonaiskustannuksista.

Kaikki muut tarjousten jättämistä koskevat vaatimukset on esitetty tarjouspyyntöasiakirjoissa.

5. EDULLISIMMAN TARJOAJAN VALINTAPERUSTEET

Sen lisäksi, että sovelletaan hiilivetyjen etsintää ja hyödyntämistä koskevan lain 19 §:n 1 momenttia, joka koskee kansallista turvallisuutta, tarjoajan valinnassa huomioon otettavat kriteerit ovat seuraavat:

a) tarjoajan tekijän tekninen, taloudellinen ja ammatillinen pätevyys

b) miten tarjoaja aikoo toteuttaa sopimuksen kohteena olevat toimet

c) toimitetun tarjouksen yleinen laatu

d) tarjoajan esittämät taloudelliset ehdot gravimetristen ja magnetometristen tietojen tallennuksen toteuttamiseksi ilmasta käsin, ja

e) mahdolliset kaikenlaiset puutteet tarjoajan harjoittaman toiminnan tehokkuudessa tai vastuullisuudessa muissa maissa sekä aiemmissa toimissa, jotka kuuluvat hiilivetyjen etsintä- ja hyödyntämisluvan piiriin.

Jos kaksi tai useampia tarjouksia arvioidaan hiilivetyjen etsintää ja hyödyntämistä koskevassa laissa vahvistettujen perusteiden arvioinnin perusteella samanarvoisiksi, lopullisen päätöksen tekemisessä otetaan huomioon muut merkitykselliset, objektiiviset ja syrjimättömät perusteet.